สมาคมอาหารแช่เยือกแข็ง มั่นใจไทยหลุดจากใบเหลืองประมงของอียูแน่นอน
สมาคมอาหารแช่เยือกแข็ง มั่นใจไทยหลุดจากใบเหลืองประมงของอียูก่อน 6 เดือน
22 เม.ย. 2558

นายพจน์ อร่ามวัฒนานนท์ นายกสมาคมอาหารแช่เยือกแข็งไทย ในฐานะประธานคณะกรรมการแรงงานและทรัพยากรมนุษย์ สภาหอการค้าแห่งประเทศไทย กล่าวกับ”อินโฟเควสท์” ถึงกรณีที่สหภาพยุโรป (อียู) ให้ใบเหลืองการทำประมงของไทยว่า อียูยังให้เวลาไทย 6 เดือนในการแก้ไขนโยบายการทำประมงหรือจับปลาโดยผิดกฎหมาย จึงมั่นใจว่าไทยจะสามารถแก้ปัญหาได้ก่อนกำหนดดังกล่าว เนื่องจากการเดินหน้าแก้ปัญหานี้มาตั้งแต่ปลายปีที่แล้ว ซึ่งขณะนี้ก็แก้ไขปัญหาไปได้เยอะพอสมควรแล้ว
นอกจากนี้ ก่อนหน้านี้คณะกรรมการหอการค้าไทยและสภาหอการค้าแห่งประเทศไทย ได้มีการประชุมหารือและจัดทำข้อเสนอต่อภาครัฐ ได้แก่ 1.การแก้ไขปัญหาแรงงานของประเทศไทย 2.การแก้ไขปัญหาแรงงานต่างด้าว และ 3.การแก้ไขปัญหาแรงงานประมง ก็ได้รับการพิจารณาและผลักดันจนออกมาเป็นพ.ร.บ.ประมงฉบับใหม่ และมีการแก้ไขพ.ร.บ.การค้ามนุษย์ออกมาบังคับใช้แล้ว เชื่อว่าน่าจะแก้ไขปัญหาได้มาก
โดยการที่อียูให้ใบเหลืองไทยนั้นเป็นการเตือนตามขั้นตอนหลังจากที่ได้มีการเตือนมาตั้งแต่ปีที่แล้ว ซึ่งยอมรับว่ามีปัญหา แต่ขณะนี้ปัญหาดังกล่าวกำลังได้รับการแก้ไขปัญหาอย่างต่อเนื่อง โดยมั่นใจว่าหากทางรัฐเอาจริง เอกชนเอาจริงจะต้องหลุดจากใบเหลืองแน่นอน
อย่างไรก็ตาม เรื่องนี้อาจกระทบบ้างเล็กน้อยในแง่ภาพลักษณ์สินค้าไทยเท่านั้น แต่ที่ผ่านมาแม้ว่าไทยจะได้รับใบเหลืองก็ยังไม่ส่งผลกระทบต่อการส่งออกสินค้าประมงไปยุโรป เนื่องจากผู้ประกอบการไทยมีความใกล้ชิดกับผู้นำเข้าสินค้าในยุโรปอย่างมาก จึงทำให้สามารถพูดคุยกันได้ แต่ไม่มีการคว่ำบาตรการนำเข้าสินค้าประมงไทย
 